কবীর চৌধুরী: হ্যাঁ, এটা খুবই দরকারি। আর পড়াশুনা করতে হবে। একসময় তো তরুণরা বেশ পড়তো। আমাদের সময় যখন আমরা ছিলাম ইউনিভার্সিটিতে পড়েছি, মনে আছে আমরা কত বিষয় নিয়ে আলোচনা করতাম। কিন্তু এখন ছাত্র-ছাত্রীদের মধ্যে তাদের নিজেদের পড়ার বিষয় ছাড়া আর কোন বিষয়ে তেমন আলোচনা হয় না। হয়তো ফিল্ম-এর কথা কিছু হতে পারে, ইন্টারনেটে দেখে। কিন্তু সিরিয়াস কথাবার্তা বলার জন্য তো পড়াশুনা করতে হবে, গভীরভাবে ভাবতে হবে। আমাদের নিজেদের শ্রেষ্ঠ লেখকদের লেখাও পড়তে হবে। তুমি গিয়ে জিজ্ঞেস করে দেখ আখতারুজ্জামান ইলিয়াসের লেখা বই ক’জন যুবক ক’টা পড়েছে। হাসান আজিজুল হকের বই ক’জন ক’টা পড়েছে ? এগুলোতো পড়া দরকার।